હિંદુધર્મના કર્મકાંડ ભાગ સાથે એને સંબંધ છે. મુખ્ય મુદ્દો એ છે, કે માણસ મરે છે, તે પછી એના જીવની ગતિ, એણે કરેલાં કર્મો તથા એણે મનમાં ભેગી કરેલી વાસનાઓ મુજબ, થાય છે. સારાં કર્મો કર્યાં હોય, ને વિચારો પણ સારા રાખ્યા હોય, તો એવા માણસોના જીવ, એણે કલ્પેલા કોઈ સ્વર્ગમાં જાય છે. વિષ્ણુને પૂજનારો વૈકંઠમાં, કૃષ્ણ ભગવાનને માનનારો ગોલોકમાં, રામનો ભક્ત સાકેતલોકમાં, મહાદેવનો ભક્ત શિવલોકમાં, દેવદેવીઓના પૂજકો જે તે દેવદેવીના સેવકરૂપે… એમ થાય છે. સ્વર્ગના પ્રકારો ને જીવની ગતિઓ વગેરે, “વેદાનુવચન” ના પહેલા ઉપદેશમાં વિસ્તારથી જાણવા મળશે.